汪莘
群玉堂即事
蓬莱道山到者稀，忽随飚驾同来归。
天横阆野望不尽，地绝瀛海如无依。
初得松门入萧瑟，渐绕苔径穿芳菲。
奇花异卉不可识，但觉春是人间非。
高檐长廓白日静，朱帘绿幕清风微。
仰观群玉三大字，始忆上帝书所储。
赤图绿牒文字古，空桑孤竹音调希。
饮中八仙各洒落，琼林风月相光辉。
坐而投壶妙贯耳，立而对弈工解图。
吟诗诵赋清且永，何事顾我频嘘欷。
君不见咸平景德时，太平都在杨刘诗。
又不见庆历元佑际，后来谁与欧苏继。
只今延阁多才贤，如玉在山珠在渊。
杨刘欧苏未为老，秦皇鼌张俱少年。
有客野於孟东野，更宜卢仝作诗社。
碧笺小纸辱佳命，青林紫笔令挥写。
君山天酒浇枯肠，吸尽一回酴醾香。
赠君千岁白鹿健，报我三尺金鱼光。
羽陵蠹简非我处，老上龙庭欲飞去。
凤台南轩又招手，第一内宅由来住。
东西南北身已老，安得丹液还元脑。
碧桃洞口花乱飞，留待归来不须扫。